OPPDRAG SAMISK NASJONALDAG

Henta frå ressursheftet «Markering av samisk nasjonaldag med barn og unge i menigheten», utgjeve av Samisk kyrkjeråd, 2016

Mange arrangerer Tårnagenthelg i februar, og då kan det passe fint å markere samisk nasjonaldag som vert feira 6. februar.

# Samisk nasjonaldags-markering med tårnagentar

Med denne aldersgruppa kan markeringa av samefolkets dag gjerne både vere teoretisk og praktisk.

## Teoretisk

Born kan gjerne få møte historia om Elsa Laula renberg, som er ei spennande forteljing for born. Historia er både dramatisert som teater og fortalt gjennom bøker og andre munnlege kjelder. Elsa Laula Renberg vert blant anna kalla samane sin Jeanne d’Arc, og var ein tydeleg forkjempar for samane sine rettar.

I tillegg er språk eit fint tema å snakke om. Vi har fleire offesielle språk i Noreg, og samisk vert ofte berre betegna som samisk. Salmane i salmeboka kan vere ein fin inngangsport til samtale om språk.

Alle kan prøve å syngje på samisk, slik ein i mange barnekor har songar på mange andre språk.

## Salmar som kan syngjast

Samefolkets song, N13 758. Songen finst på alle tre offesielle samiske språk og på norsk i salmeboka.

Andre salmar:

* Nordsamisk: Várrečohkain várdán / Høgt oppunder fjellet N 13 306
* Sørsamisk: Aarehke biejjie / Morgon mellom fjella N 13 796
* Tjaebpies iehkedsbiejjie /Fager kveldssol smiler N 13 817
* Lulesamisk: Májnnut Hærráv / Lovsyng Gud N 13 370

## Film

Bruk søkefunksjonen på nrk.no, eller sjå etter linkar i ressursbanken.no

* ieZár (selfie), 12 ulike nordsamiske barn fortell om seg og sitt liv
* Laara jih Leisa, Serie om to sørsamiske barn

## På nett

Opne sida osko.no som handlar om 6.februar.

## Handarbeid

Duodji/duedtie/samisk handarbeid kan prøves.

Barna kan til dømes flette armeband og nøkkelring i nokre av dei tradisjonelle samiske fargane



## Aktivitetsark

I ressursen «Markering av samisk nasjonaldag» i Ressursbanken.no finst kopieringsorginalar som kan skrivast ut, med oppgåver som kan gjennomførast.

# Bakgrunn for feiring av 6.februar som samane sin nasjonaldag

I dag bur det samar i heile Noreg, i alle bispedøma i heile landet. I samtale kring samane sin nasjonaldag er det noko som ofte går igjen: spørsmålet kring nasjon, stat og etnisitet. Kyrkja har eit særleg ansvar for å vere ærleg i sin kommunikasjon til born og unge.

Vi nyttar omgrepet nasjon, ikkje som eit avgrensa landområde slik mange nyttar omgrepet i daglegtalen. Vi nyttar begrepet *nasjon* som *folk*, ikkje som land eller stat.

Samane har ikkje sitt eige land, men er eit folk og ein nasjon, som bur i eit landområde som strekkjer seg over fleire statar. Dette landområdet vert kalla for Sápmi/Sábme/Saemie. Difor kan samane feire nasjonaldag, og denne dagen vert feira av samar og andre i heile norden.

Med opprettelsen av dei nordiske statane vart samane utsett for ein hard fornorskingspolitikk, frå både kyrkje og stat. Kyrkja og misjonærane kjempa i årevis for å fjerne den opphavelege samiske religionen. Den samiske kristendommen som etterkvart utvikla seg, vart i liten grad anerkjent. I skulen måtte borna lære kristendom på norsk. Frå 1848 vart det bestemt ved lov at samisk språk skulle skiftast ut med norsk, og frå 1888 var samisk hjelpespråk i kristendomsundervisninga. I 1902 vedtok stortinget at berre norske statsborgarar som kunne snakke norsk og brukte norsk i daglegtalen kunne få kjøpe jord – og den jorda måtte ha eit norsk namn.

Det var ikkje før i 1970-åra at samane vann fram med sitt syn om at staten Noreg måtte anerkjenne samane sine rettar som urfolk. Resultatet vart ei endring i staten sin langvarige fornorskingspolitikk. Grunnlova vart endra slik at staten skal legge forholda til rette for at samane skal kunne utvikle sitt eige språk, sin kultur og sitt samfunnsliv. Sametinget i Noreg vart etablert i 1989 for å sikre samisk representasjon og sjølvbestemmelse.

## Samisk nasjonaldag i trusopplæringa

Den norske kyrkja sin Plan for trosopplæring *Gud gir – Vi deler* legg vekt på ei inkluderande trusopplæring. Målet er å skape likeverd mellom urfolk og andre folk i alle land.

I FN sin barnekonvensjon er det nedfelt at alle born i land der det bur urfolk, skal lære om urfolk i landet. Dette for å skape meir likeverd mellom menneske.

Born i heile Noreg skal få møte særtrekk ved samisk kyrkjeliv, uansett om dei er samiske eller ikkje. Dette er ein del av vårt felles tradisjonsgods som alle bør ta del i. Plan for trusopplæring nemner også kyrkjelyden sitt ansvar for å sikre at også samiske barn og unge opplever seg verdsett og likeverdig behandla i kyrkja. Dette må skje i kvar enkelt kyrkjelyd.

Å markere 6.mai med same sjølvfølge som 17.mai er ein måte å arbeide med likeverd i praksis. Likeverd og rettferd er eit av punkta under livstolking og livsmeistring i Plan for trosopplæring. Å snakke om likeverd med barn og unge må og visast i kyrka sin praksis.

Det er fleire minoritetsgrupper i Noreg, men samane har som urfolk eit særskilt vern, og kyrkja har eit særleg ansvar for å skape likeverdig kyrkjeliv for det samiske folket; også for dei samane som ikkje snakkar eit av dei samiske språka.